
Τρίτη, 29 Σεπτεμβρίου 2026

ΔΕΛΤΙΟ ΤΥΠΟΥ

Θαλάσσια ρύπανση στον Πειραιά – Ημιβύθιση Α/Κ στην Κω – Μηχανική βλάβη και σύγκρουση Ε/Π-Τ/Ρ σκαφών στο Λαύριο – Τραυματισμός επιβάτιδας Ε/Π-Τ/Ρ στην Ιθάκη – Διακομιδή ασθενούς

Τις πρωινές ώρες χθες, ενημερώθηκε η Λιμενική Αρχή του Τζελέπη ότι κατά τη διαδικασία παραλαβής καυσίμων από κρουαζιερόπλοιο (Κ/Ζ) σημαίας Βερμούδων, το οποίο βρισκόταν ελλιμενισμένο στη περιοχή Ξαβερίου (πύλη Ε12), υπερχείλισε η δεξαμενή του δεξαμενόπλοιου (Δ/Ξ) που του παρείχε τα καύσιμα. Αποτέλεσμα της υπερχείλισης ήταν η πρόκληση θαλάσσιας ρύπανσης από πετρελαιοειδή, έκτασης περίπου 20 τετραγωνικών μέτρων, εντός πλωτού φράγματος που είχε τοποθετηθεί ανάμεσα στα προαναφερθέντα πλοία, καθώς και ελαφρά ρύπανση ιριδίζουσας μορφής, αυτοδιαλυόμενης, έκτασης περίπου 100 τετραγωνικών μέτρων, εκτός του πλωτού φράγματος. Αμέσως, ξεκίνησε η διαδικασία απορρύπανσης από το πλήρωμα του Δ/Ξ με τη χρήση απορροφητικών μέσων και έτερου πλωτού φράγματος, ενώ ενημερώθηκε και ιδιωτική αντιρρυπαντική εταιρεία. Στο σημείο κατέπλευσαν δύο Περιπολικά σκάφη Λ.Σ.-ΕΛ.ΑΚΤ. καθώς και έξι ιδιωτικά σκάφη, για παροχή συνδρομής. Τις απογευματινές ώρες, ολοκληρώθηκε η διαδικασία απορρύπανσης με ικανοποιητικά αποτελέσματα. Από το Α΄ Λιμενικό Τμήμα Τζελέπη του Κεντρικού Λιμεναρχείου Πειραιά που διενεργεί την προανάκριση, συνελήφθησαν ο Πλοίαρχος, ο Υποπλοίαρχος και ο Ναύκληρος του Δ/Ξ.

*****

Τις μεσημβρινές ώρες χθες, στελέχη της Λιμενικής Αρχής της Κω εντόπισαν, σε κατάσταση ημιβύθισης, ένα αλιευτικό (Α/Κ) σκάφος, άνευ επιβαινόντων, το οποίο βρισκόταν ελλιμενισμένο στον τουριστικό λιμένα «ΜΑΝΔΡΑΚΙΟΥ». Από το Λιμεναρχείο Κω ενημερώθηκε ο ιδιοκτήτης του Α/Κ για τις δικές του ενέργειες, ενώ η ανέλκυση του σκάφους πρόκειται να πραγματοποιηθεί από εξειδικευμένο ιδιωτικό συνεργείο. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Τις πρωινές ώρες χθες, ενημερώθηκε η Λιμενική αρχή του Λαυρίου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.)του Αρχηγείου Λ.Σ.-ΕΛ.ΑΚΤ. για μηχανική βλάβη ενός επαγγελματικού-τουριστικού (Ε/Π-Τ/Ρ) σκάφους, στη θαλάσσια περιοχή έξωθεν του λιμένα Λαυρίου. Αμέσως στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) προς παροχή συνδρομής. Το Ε/Π-Τ/Ρ κατέπλευσε αυτοδύναμα στο λιμάνι του Λαυρίου, ενώ κατόπιν δήλωσης του κυβερνήτη, προέκυψε ότι το εν λόγω σκάφος, λόγω της προαναφερθείσας μηχανικής βλάβης, είχε προηγουμένως συγκρουστεί με έτερο Ε/Π-Τ/Ρ, το οποίο επίσης κατέπλευσε αυτοδύναμα στο λιμάνι του Λαυρίου. Από το Κεντρικό Λιμεναρχείο Λαυρίου που διενεργεί την προανάκριση, απαγορεύτηκε ο απόπλους αμφότερων των σκαφών, μέχρι την προσκόμιση πιστοποιητικών αξιοπλοΐας από τους αρμόδιους οργανισμούς που τα παρακολουθούν, ενώ από το περιστατικό δεν υπήρξε τραυματισμός και δεν διαπιστώθηκε θαλάσσια ρύπανση.

*****
Τις μεσημβρινές ώρες χθες, ενημερώθηκε η Λιμενική Αρχή της Ιθάκης, για τραυματισμό μίας 55χρονης αλλοδαπής (υπηκόου Πολωνίας) επιβάτιδας επαγγελματικού-τουριστικού (Ε/Π-Τ/Ρ) σκάφους, το οποίο βρισκόταν στη θαλάσσια περιοχή «ΑΤΟΚΟΥ» Ιθάκης. Συγκεκριμένα, η γυναίκα τραυματίστηκε κατά την πτώση της από κλίμακα του εν λόγω σκάφους. Η τραυματίας παρελήφθη από ασθενοφόρο όχημα του ΕΚΑΒ και διακομίστηκε αρχικά στο Κέντρο Υγείας Ιθάκης και στη συνέχεια στο Γενικό Νοσοκομείο Κεφαλληνίας, για παροχή περαιτέρω ιατρικής περίθαλψης. Προανάκριση διενεργείται από το Λιμεναρχείο Ιθάκης.

*****

Τις πρωινές ώρες χθες, στελέχη της Λιμενικής Αρχής της Ζακύνθου προέβησαν στη σύλληψη του 58χρονου ημεδαπού κυβερνήτη ενός επαγγελματικού – τουριστικού (Ε/Π –Τ/Ρ) σκάφους, για παράβαση του άρθρου 233 του Κ.Δ.Ν.Δ. («Επήρεια μέθης πλοιάρχου») . Συγκεκριμένα, κατά τη θεώρηση των ναυτιλιακών εγγράφων του πλοίου εντός του λιμενικού καταστήματος, διενεργήθηκε αλκοολομέτρηση στον 58χρονο και διαπιστώθηκε ότι βρισκόταν υπό την επήρεια μέθης. Προανάκριση διενεργείται από το Λιμεναρχείο Ζακύνθου. 

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκε, από το λιμάνι της Θάσου στο λιμάνι της Κεραμωτής, με το Ε/Γ-Ο/Γ «ΔΗΜΗΤΡΙΟΣ Χ» Ν.Π. 12287, 82χρονος, ο οποίος έχρηζε άμεσης νοσοκομειακής περίθαλψης.

